Trump wil dalk weer vir president staanOudpres. Donald Trump van Amerika. (Foto: AP Photo/Alex Brandon) Oudpres. Donald Trump het Dinsdag vir die eerste keer na Washington teruggekeer sedert hy die Withuis 18 maande gelede verlaat het. Hier het hy ’n driftige toespraak gelewer waar hy laat deurskemer het dat hy in 2024 dalk weer vir president wil staan. Die 76-jarige het nie sy kandidaatskap in soveel woorde verklaar nie, maar punte voorgehou wat hy glo die prioriteite van die volgende Republikeinse president moet wees. “Ek sê altyd ek het die eerste keer vir president gestaan en gewen. Ek het vir ŉ tweede keer gestaan en baie beter gevaar,” het Trump by die America First Policy Institute gesê. “Ons sal dit dalk weer moet doen. Ons moet ons land regruk. Ek sien daarna uit om verdere besondere in die komende weke en maande bekend te maak.” Tydens sy 90 minute lange toespraak het Trump klem gelê op baie van dieselfde temas as in sy seëvierende veldtog in 2016, onder meer onwettige immigrasie en misdaad. Hy het ook sy bewerings herhaal dat hy eintlik die 2020-verkiesing gewen het. Hy het verder gesê dat hy nie sal terugstaan en deur “politiekery en politieke skurke” verhinder sal word om landsburgers te dien nie. Die gehoor het Trump hierop met die herhaling van die woorde “nog vier jaar” toegejuig. Trump het verder teen die Demokrate se president Joe Biden uitgevaar en hom vir die land se ontevredenheid blameer. Hy meen dat die land onder Biden se leiding besig is om te misluk. “Inflasie is die hoogste in 49 jaar. Brandstofpryse het rekordhoogtes bereik.” Trump het Biden ook daarvan beskuldig dat hy miljoene migrante toelaat om die land binne te dring. “Die volgende Republikeinse president moet dadelik elke aspek van die Trump-agenda instel wat die veiligste grens in die land se geskiedenis verseker het.” Hy het ook gesê dat Amerika ŉ misdaadnes geword het en dat moordsyfers veral in stede onder die Demokrate se beheer toegeneem het. Biden is verder ook daarvan beskuldig dat hy aan Afghanistan “oorgegee” het en toegelaat het dat Rusland Oekraïne binneval. “Dit sou nooit gebeur het as ek in beheer was nie,” het Trump gesê. Biden (79) – wat die afgelope ruk onder kritiek deurgeloop het dat hy te oud is om vir ŉ volgende termyn te staan – het in ŉ Twiet op Trump se kritiek teruggekap. “Noem my outyds, maar ek dink nie dat die aanhitsing van ŉ aanval op ŉ polisiebeampte enige respek vir die wet toon nie.” Biden verwys na die aanval op die Amerikaanse kongresgebou (Capitol) deur Trump-ondersteuners in Januarie verlede jaar waartydens ŉ polisiebeampte dood is.